《续感兴二十五首 其一》
宋代·方一夔

猛虎等百兽，天赋与长雄。曼胡利秋戟，隅目磨青铜。

从知世路利，群行各西东。吼地一长啸，飒飒来悲风。

饥来待人肉，不数豹与熊。肥领而黑喙，不知是何虫。

坐卧不自防，穴尔皮毛中。尔虎虽云猛，一旦皮骨空。

慎勿欺微细，即且制神龙。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。